כמו ש- polymarket מאפשרים לתמחר באופן ישיר הסתברויות להתרחשות של כל מיני אירועים (האם טראמפ ייבחר בבחירות 2024, האם צה''ל יתקוף באיראן בחודש X..), כך חברות הביטוח בעולם מתמחרות באופן שוטף מגוון אדיר של תרחישים חשובים ורלוונטיים לאנשים פרטיים, בעלי עסקים, בעלי בתים וכו' (כמובן גם למשקיעים). הדאטה שם, צריך רק להסתכל עליו. 

לענייננו, ניכר שחברות הביטוח הצביעו ברגליים שהסיכון לשריפה נרחבת שתזיק לרכוש באיזורים שונים בקליפורניה גבוהה, ואף עלתה ביחס לעבר. בפוסט המצוטט ניתן לראות ירידה בחידושי פוליסות ביטוח, משום שהחברות כנראה הסיקו שלא משתלם להם לבטח רכוש/בתים באיזורים מסוימים. צריך לזכור – העסק של חברות ביטוח הוא לתמחר סיכון ולגבות פרמיה בהתאם. כאשר חברת ביטוח בוחרת במודע להדיר רגליה ולא לספק מוצר מסוים, זה צריך להרים דגל אדום. בהחלט יכול להיות שהכישלון הגדול במאבק בשריפה בשל מחדלים בהתנהלות ציבורית יביא ליותר דגלים אדומים שיונפו ברחבי ערים במדינת קליפורניה.

באופן אישי זה חלק משמעותי ממה שאני אוהב בשוק ההון – אפשר לחתוך התפלספויות רבות, דעות פוליטיות ותפיסות שונות של המציאות ולראות פשוט מה השוק מתמחר. במרבית המקרים, בשל מבנה התמריצים שמעודד משקיעים וחברות להצליח לחזות היטב את העתיד (וכך לגרוף רווחים), השוק מספר את האמת ששוכבת בשקט מתחת לכל הרעש.

בהזדמנות זו שולח תנחומים לכל מי שנפגעו מהשריפה. אני מכיר כמה שאיבדו את הבתים שלהם ואת כל רכושם. אסון רציני.